Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase tootespetsifikaadi olulise muudatuse heakskiitmise taotluse avaldamine

(2020/C 44/10)

Käesoleva dokumendi avaldamine annab õiguse esitada muutmistaotluse suhtes vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51 kolme kuu jooksul alates käesoleva dokumendi avaldamise kuupäevast.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga.

„Aprutino Pescarese“

ELi nr: PDO-IT-1526-AM05 – 15. jaanuar 2018

KPN (X) KGT ( )

1. Taotlejate rühm ja õigustatud huvi

Consorzio di tutela dell’olio extravergine di oliva Aprutino Pescarese [Aprutino Pescarese esimese külmpressi oliiviõli kaitse assotsiatsioon], registrijärgne asukoht Piazza Garibaldi 7, 65019 Pianella (PE). Kõnealune assotsiatsioon vastab ministri määruse nr 12511 artikli 13 lõikes 1 sätestatud nõuetele.

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab:

☐ Toote nimetus

☒ Toote kirjeldus

☒ Geograafiline piirkond

☒ Päritolutõend

☒ Tootmismeetod

☒ Seos piirkonnaga

☒ Märgistus

☒ Muu: Pakendamisviise on muudetud; lisatud on kontrolliasutuse andmed ning päritolunimetusele viitamisel on sõna „kontrollitud“ asendatud kogu spetsifikaadis sõnaga „kaitstud“.

4. Muudatus(t)e liik

☐ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline

☒ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena

5. Muudatus(ed)

5.1. Toote kirjeldus

Muudatusettepanekud tulenevad peamiselt ajakohastatud sõnavara ja viidete kasutusest, näiteks V lisas toodud viited komisjoni rakendusmääruses (EL) nr 1348/2013 osutatud esimese külmpressi oliiviõlide organoleptilisele hindamisele.

Eelkõige on viidatud puuviljalisuse hindamisele.

K270 näitaja piirväärtust suurendati 0,15-lt 0,17-le (mis jääb endiselt tublisti alla lubatud piirväärtuse, milleks on 0,22), sest, arvestades, et see näitaja näitab kolme konjugeeritud kaksiksidemega molekulide olemasolu, võib see tõusta mitte ainult küllastamata rasvhapete oksüdeerunud vormide olemasolu, vaid ka suurema fenoolisisalduse tõttu. Tegelikult on esimese külmpressi oliiviõli tootjad hakanud viimasel ajal fenoolide kõrge toiteväärtuse tõttu muutma saagikoristuse kuupäeva varasemaks, et saada kõrgema funktsionaalse väärtusega õli.

Polüfenoolide näitaja, mis on kehtivas spetsifikaadis ≥ 100 ppm, on asendatud fenooli piirväärtusega ≥ 100 mg/kg (väljendatuna mg türosoolina kg õli kohta), et viia nende ainete määramise metoodika vastavusse rahvusvahelise oliivinõukogu dokumendi COI/Tel 15/NC nr 3/ sätetega.

Välja on jäetud viide põllumajandus-, toiduaine- ja metsanduspoliitika ministeeriumile antud võimalusele lisada täiendavaid näitajaid, sest sellega osutatakse endistele riiklikele tavadele, mis enam ei kehti.

Oleiinhappe väärtus on viidud kooskõlla ELi määrusega, vähendades ülempiiri 85 %-lt 83 %-le.

Samuti on välja jäetud teatavad nõuded ja sätted, sest ministri määrused, millest need tulenevad, on tunnistatud kehtetuks ning ei ole enam asjakohased.

Seetõttu artikli 6 praegune sõnastus:

— „värvus: rohelisest kollaseni;

— lõhn: keskmiselt kuni väga puuviljaline;

— maitse: puuviljaline;

— koguhappesus väljendatuna oleiinhappe massisuhtena, mis ei ületa 0,6 grammi 100 grammi õli kohta;

— punktid eksperthinnangus: ≥ 6,5;

— peroksiidiarv: ≤ 12 mEq O2/kg;

— K270: ≥ 0,15;

— oleiinhape: 68–85 %;

— polüfenoolid: ≥ 100 ppm

Muud otseselt loet lemata füüsikalis-keemilised näitajad peavad olema vastavuses kehtivate ELi õigusaktidega.

Igal oliivihooajal teeb kaitse assotsiatsioon kindlaks vajaliku arvu kaitstud päritolunimetusega „Aprutino Pescarese“ hõlmatud õli representatiivseid proove ning säilitab neid optimaalsetes tingimustes, et kasutada neid võrdlusstandardina organoleptiliste uuringute läbiviimisel.

Sidusrühmade taotlusel võib põllumajandus-, toidu- ja metsandusministeerium kasutusele võtta alternatiivsed füüsikalis-keemilised ja organoleptilised näitajad, mis on mõeldud nimetuse identiteedi paremaks iseloomustamiseks.

Õli nimetust võidakse pakendamisetapil määrata üksnes pärast ministri 4. novembri 1993. aasta määruses nr 573 kehtestatud menetluse lõpuleviimist seoses füüsikalis-keemiliste ja organoleptiliste uuringutega.“

on asendatud järgmisega:

— „värvus: rohelisest kollaseni;

— organoleptiline hindamine (eksperthinnang): — õrn kuni keskmine puuviljalisus (0,0 < mediaan ≤ 6,0) ürdiste nüansside ja/või rohelise mandli ja/või artišoki ja/või tomati varjundiga; — õrn kuni keskmine mõrudus (0,0 < mediaan ≤ 6,0); — õrn kuni keskmine teravus (0,0 < mediaan ≤ 6,0); — puuduste puudumine (mediaan = 0,0);

— vaba happesus (väljendatud oleiinhappena): kuni 0,6 %;

— peroksiidiarv: ≤ 12 mEq O2/kg;

— K270: ≤ 0,17;

— oleiinhape: 68–83 %;

— fenoolid (väljendatuna mg türosoolina kg õli kohta): ≥ 100 mg/kg.“

5.2. Geograafiline piirkond

Geograafiline piirkond on ümber sõnastatud, eemaldades kõik viited teedele, kraavidele jne ning asendades need viidetega kogu asjaomaste omavalitsusüksuste haldusterritooriumile, et geograafilise piirkonna määratlus oleks täpne ja üheselt mõistetav.

Samuti on laiendatud tootmispiirkonda, et hõlmata Abbateggio, Brittoli, Bussi sul Trino, Ceramico Terme, Farindola, Lettomanopello, Nocciano, Pescara, Popoli, Roccamorice, Salle, Sant’Eufemia a Maiella, Serramonecesca ja Villa Celiera omavalitsusüksusi.

Uued omavalitsusüksused lisati vajaduse tõttu muuta tootmispiirkonda nii, et see hõlmaks neid omavalitsusüksusi, mis sisaldavad ajaloolistel põhjustel, mulla- ja kliimatingimuste ning territoriaalse järjepidevuse tõttu samasugust õli nagu kaitstud päritolunimetusega „Aprutino Pescarese“ hõlmatud õli tootvaid territooriume. Kui geograafilist piirkonda 1998. aastal piiritleti, ei hõlmatud kõnealuseid territooriume, sest seal kasvatatavad oliivid olid mõeldud peaaegu täielikult kasvatajate enda tarbeks ning seetõttu ei olnud tootjad huvitatud kaitstud päritolunimetuse alla kuulumisest.

Juba aastaid on kõnealused territooriumid taaselustunud tänu noortele põllumajandusettevõtjatele, kes kasvatavad oliive äritegevusena, ning seetõttu on kõnealuste omavalitsusüksuste tootjate taotluste arv tootmispiirkonna laiendamiseks kasvanud.

5.3. Päritolutõend

— Lisatud on päritolutõendit käsitlev artikkel, mis kehtivas tootespetsifikaadis puudub, ja see on järgmine: „Artikkel 8 Päritolutõend 1. Tootmisprotsessi iga etappi jälgitakse ning kõik sissetulevad ja väljaminevad tooted dokumenteeritakse. Sel viisil tagatakse toote jälgitavus, samuti kantakse oliivisalud, tootjad, töötlejad, vahendajad ja pakkijad kontrolliasutuse poolt sel otstarbel hallatavatesse nimekirjadesse, peetakse tootmis-, säilitamis- ja pakendamisregistreid ja deklareeritakse toodetud kogused õigeaegselt kontrolliasutusele. 2. Kõiki asjaomastesse registritesse kantud füüsilisi ja juriidilisi isikuid kontrollib kontrolliasutus vastavalt tootespetsifikaadile ja kontrollikavale.“

5.4. Kasvatuse eripära

Spetsifikaadi artikli 4 lõiget 2 on muudetud, eemaldades uute istanduste puhul istutustiheduse piirangu, mis kehtiva spetsifikaadi kohaselt peab olema 6 x 6 või 6 x 7.

Praegune sõnastus:

2. Istutustihedus ja tagasilõikamise viisid peavad olema üldiselt kasutatavad või vähemalt sellised, mis ei mõjuta oliivide ega õli omadusi. Uute istanduste puhul peab istutustihedus olema kas 6 x 6 m või 6 x 7 m.

on asendatud järgmisega:

2. Istutustihedus, taime kuju ja tagasilõikamise viisid peavad olema üldiselt kasutatavad või vähemalt sellised, mis ei mõjuta oliivide ega õli omadusi.

Selle piirangu väljajätmine vastab tootjate vajadustele oliivisalude leebema haldamise järele. Nad väitsid mitmes tootjauuringus, et oliivisalu ühel hektaril olevate oliivipuude tihedus varieerub suuresti ja sõltub mitmest tegurist, näiteks puude vanus, sort, taime kuju ja tagasilõikamise viisid, mulla viljakus, paigutus jne.

Kõik need näitajad võivad iga üksiku puu ja selle konkurentide vahelist seost märkimisväärselt mõjutada.

Sama kehtib taime kuju ja tagasilõikamise viiside kohta, mis peavad oliivipuude puhul olema suunatud eeskätt taimekasvu ja saagikuse vahelise õige tasakaalu säilitamisele.

Seetõttu näib täpse istutustiheduse eelnev kindlaksmääramine või konkreetse taime kuju väljavalimine piiravana, arvestades võimalike olukordade paljusust. Mõistlikum on järgida üldpõhimõtet, nimelt „säilitada hea tasakaal taimekasvu ja saagikuse vahel“.

Artikli 4 lõiget 3 on muudetud.

Praegune sõnastus:

3. Oliivitoodang ei või olla suurem kui 9 000 kg hektari kohta.

on asendatud järgmisega:

3. Kaitstud päritolunimetusega hõlmatud esimese külmpressi oliiviõli tootmisele keskendunud oliivisaludest saadud oliivide toodang spetsiaalselt istutatud saludes ei või olla suurem kui 9 000 kg hektari kohta, samal ajal kui segasaludes ei või keskmine toodang olla suurem kui 50 kg.

See muudatus tehti puu saagikuse võrdlusväärtuse lisamise vajaduse tõttu, kajastamaks paremini seda, et geograafilises tootmispiirkonnas on segaoliivisalud väga levinud.

Artikli 4 lõiget 4 on muudetud, suurendades toodangu hälvet 20 %-lt 22 %-le.

Praegune sõnastus:

Isegi erakordselt soodsatel aastatel peab toodang läbima hoolika valikuprotsessi ja kogutoodang ei tohi ületada eespool sätestatud ülempiire rohkem kui 20 %.

on asendatud järgmisega:

Isegi erakordselt soodsatel aastatel peab toodang läbima hoolika valikuprotsessi ja kogutoodang ei tohi ületada eespool sätestatud ülempiire rohkem kui 22 %.

Määratletud geograafilises piirkonnas praegu aset leidvate kliimamuutustega on kaasnenud talve keskmiste temperatuuride oluline tõus ning sademete selgem jaotumine kevadele ja suvele. Need tegurid avaldavad üha suuremat mõju oliivikasvatussektorile ning toodangu puhul esineb märkimisväärset ebajärjekindlust – mõnel aastal jääb toodang märkimisväärselt alla keskmise ja teisel aastal on see suur.

Sellega seoses, et võimaldada pressida võrdlusväärtuste ülempiiri ületavat toodangut erakordselt headel aastatel, teeme ettepaneku suurendada hälvet 20 %-lt 22 %-le.

Artikli 4 lõiget 5 on muudetud, sidudes saagikoristusperioodi kuupäeva asemel valmimisaja algusega.

Praegune sõnastus:

„Oliivide koristamine toimub igal aastal ajavahemikul 20. oktoobrist kuni 10. detsembrini.“

on asendatud järgmisega:

„Oliivide koristamine toimub igal aastal valmimisaja algusest kuni 10. detsembrini.“

Saagikoristusperioodi muudeti seetõttu, et viimastel aastatel on selgeks saanud, et kliimamuutused muudavad valmimisaja varasemaks, mis mõjutab märkimisväärselt saagikoristusperioodi. Kvaliteedi seisukohast on see väga oluline nii seoses oliivide omaduste (näiteks tervisega) kui ka neist saadava õli omadustega (fenoolirikkam).

Seetõttu on soovitatav siduda saagikoristuse algus visuaalse näitajaga, eriti siis, kui oliivid hakkavad valmima, mis sõltub igal aastal ilmastikutingimustest. See otsus sobib paremini saadava õli üldkvaliteedi tagamiseks.

Samuti tuleks märkida, et kaitstud päritolunimetuse „Aprutino Pescarese“ tootespetsifikaadile lisatud kahte peamist sorti – ’Leccino’ ja ’Dritta’ – iseloomustab vastavalt varajane ja keskmine kuni varajane valmimisaeg ning seetõttu on suurem vajadus saagikoristusperioodi alguse paindlikuma määratluse järele.

5.5. Seos

— Lisatud on seost käsitlev artikkel, mida ei olnud kehtivas spetsifikaadis, vaid on kokkuvõtlikus tabelis.

Seost käsitlevale artiklile lisatud elemendid vastavad seega kokkuvõtliku tabeli punktidele d, e ja f, mille sisu on pärit dokumendist pealkirjaga „Relazione Tecnica e Storica della D.O.P. Aprutino Pescarese“ [„Kaitstud päritolunimetust „Aprutino Pescarese“ käsitlev tehniline ja ajalooline aruanne], mis on lisatud registreerimisel kasutatud toimikusse. Samuti on punkti täiendatud teabega, mis selgitab toote eripära ja geograafilise piirkonna vahelist seost.

Uus artikkel on järgmine:

„Artikkel 10 Seos piirkonnaga Pescara provintsis on oliive kasvatatud juba ammustest aegadest, mida kinnitavad Rooma ajast pärit ajaloolised tõendid. Oliivide kasvatamist on esitatud mitmetel vanadel perekonnavappidel, millel on kujutatud kas oliivipuud või üht selle okstest. Oliivikasvatus on olnud piirkonna ajaloo, maastiku ja majanduse lahutamatu osa. Samuti tuleks märkida, et tänapäeval leiab olulisi tunnistusi oliivikasvatuse olemasolust Pescara provintsis Gabriele D’Annunzio kirjandusteostes. Kõnealuse piirkonna esimese külmpressi oliiviõli kaitstud päritolunimetust õigustab mitte üksnes kasvatuse kindel olemasolu, vaid ka õli kui Pescara provintsi kulinaarsete tavade aluse idee laialdane levitamine. Ajalooliselt oli kogu piirkond algselt tuntud kui Aprutium, seejärel kui Aprutina, millest tuleneb nime „Aprutino“ valik. Lisaks sõltub oliivikasvatuse ammune esinemine selles piirkonnas mulla- ja kliimatingimustest, mis soodustavad puu looduslikku kasvu. Vaid mõne kilomeetri kaugusel rannikust asuvad lauged künkad, mis sobivad selle põllukultuuri jaoks suurepäraselt. Selle piirkonna oliivikasvatuse ümber on tekkinud vastastikuse vahetuse ning sotsiaalsete, kultuuriliste ja majanduslike suhete süsteem, sh festivalid, tootjate ühisnäitused ja omavahel tugevalt seotud õlipressimisettevõtted, mis loovad väärtuslike ja kasulike tegevuste raamistiku. Ainult mõnekümne kilomeetri raadiuses ulatub kaitstud päritolunimetusega „Aprutino Pescarese“ hõlmatud esimese külmpressi õli tootmispiirkond rannikunõlvadest sisemaa eelmäestiku tippu, kujutades endast seega tüüpilist oliivikasvatusmaastikku selle sordistruktuuri ja tootmistunnuste poolest. Mullad varieeruvad sisemaalt mägiste aladeni ning sealt rannikuribani. Eelmäestiku aladel leidub ka lubjarikast mulda, mis on saadud mesosoikumist ja valdavalt kriidiajastust pärit vett hästi läbilaskva lubjakivi lagunemisel ning mis moodustab Apenniini mäeaheliku tuuma. Mullad on üldjuhul jämedateralised, moodustavad õhukese kihi ja nende viljakus on väike. Aluseks olev mägine ala, mis kõrgemal lasub mergli ja miotseeni savi kihistutel ning madalamal pliotseeni kihistutel, koosneb valdavalt kõvadest mõõduka viljakusega muldadest, mis sõltuvalt piirkonnast sisaldavad savi-lubjakivi ja tihedat savi, muldjat lubjakivi ja liivakivi. Viimasena on kitsal rannikuribal ja orgudes liivased ja silikaat-savi tüüpi mullad ning need on sügavad, keskmise tihedusega, värsked ja kõrge viljakusega. Sellise maastikuga on kohanenud ja seal arenenud mitu oliivipuu sorti, ehkki neist kõige olulisemad ja levinumad on sisemaal ’Leccino’ ja ’Toccolana’ ning kõige paljamatel rannikumägedel ’Dritta’. Need kolm sorti on seega kaitstud päritolunimetuse „Aprutino Pescarese“ alusel toodetava õli tooraine põhiallikad. Kliima varieerub ka rannikult sisemaal oleva eelmäestikuni, kus talved on külmemad. Aastane keskmine temperatuur on siin umbes 13,5 °C, samal ajal kui mägi- ja rannikualadel, kus on veidi mõõdukamad tingimused, on aastane keskmine temperatuur umbes 14,8 °C. Need üsna leebed tingimused soodustavad küllastunud rasvhapete väiksemat sünteesi võrreldes oleiinhappe ja teiste küllastumata hapetega. Selle tulemusena moodustab oleiinhappe sisaldus üle 75 % hapete üldsisaldusest. Sademete jaotumine aasta jooksul on üsna tugevalt koondunud kevadele. Suveperiood on tavaliselt väga kuiv ja seda katkestavad vaid väga harvad paduvihmad. Sademeid on kõige rohkem hilissügisel ning ajavahemikus veebruarist aprillini. Keskmine aastane sademete hulk on umbes 700 mm. See tagab sortidele ’Toccolana’ ja ’Dritta’ suure fenoolisisalduse ning võimaldab sordil ’Leccino’ saavutada fenoolisisalduse üle 100 mg/kg.

5.6. Märgistamine

Nimetust ja esitusviisi käsitlevat artiklit 7 on muudetud.

Välja on jäetud lõige 3, mis on järgmine:

„Nimede, ärinimede või eraõiguslike kaubamärkide kasutamine on samas lubatud juhul, kui need märked ei hõlma toote kiitmist ja ei või ostjat seoses geograafiliste nimetustega, eeskätt seoses kontrollitud päritolunimetusega õlide geograafiliste nimetustega eksitada.“ Kõnealune lõige otsustati välja jätta, sest selle tõlgendamisega oli aastate jooksul palju probleeme nii tootjatel kui ka kontrolliasutusel. Lisati eraldi lõige, mis käsitleb vabatahtliku kvaliteedimõiste „mägitoode“ kasutamist märgistamisel. See on järgmine: „Viidates määruse (EL) nr 665/2014 artiklile 4, võib mõistet „mägitoode“ kasutada märgistamisel nõuetele vastavatel territooriumidel.“

5.7. Muu

Välja on jäetud nõue, mille kohaselt tootjad peavad pakendama õli kindlaksmääratud materjalist ja kindlaksmääratud mahuga anumatesse.

Praegune sõnastus:

„„Aprutino Pescarese“ esimese külmpressi oliiviõli turustatakse klaasist või tinaplekist anumates, mille maht on kuni 5 liitrit.“ on asendatud järgmisega: „„Aprutino Pescarese“ esimese külmpressi oliiviõli võib turustada kehtivates õigusaktides lubatud mis tahes anumates, mille maht on kuni 5 liitrit.“

See muudatus tehti seetõttu, et tootjad peavad oma pakendamisviise turunõudmistega kohandama.

— Lisatud on kontrolle käsitlev artikkel, mis kehtivas spetsifikaadis puudub, ja see on järgmine: „Artikkel 9 Kontrollid Toote vastavust spetsifikaadile kontrollib kontrolliasutus määruse (EL) nr 1151/2012 sätete kohaselt. Toote spetsifikaadile vastavuse kontrolle teostab Pescara kaubandus-, tööstus-, käsitöö- ja põllumajanduskoda, mille registrijärgne asukoht on Via Conte di Ruvo 2, Pescara, Tel 085 45361, E-post: agricoltura@pe.camcom.it, kinnitatud E-post: cciaa.pescara@pe.legalmail.camcom.it.“

KOONDDOKUMENT

„Aprutino Pescarese“

ELi nr: PDO-IT-1526-AM05 – 15. jaanuar 2018

KPN (X) KGT ( )

1. Nimetus(ed)

„Aprutino Pescarese“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.5. Õlid ja rasvad (või, margariin, õli jne)

3.2. Punktis 1 esitatud nimetusele vastava toote kirjeldus

Tarbimiseks ringlusse lubamisel peavad kaitstud päritolunimetusega „Aprutino Pescarese“ hõlmatud esimese külmpressi oliiviõlil olema järgmised omadused:

— „värvus: rohelisest kollaseni;

— organoleptiline hindamine (eksperthinnang): — õrn kuni keskmine puuviljalisus (0,0 < mediaan ≤ 6,0) ürdiste nüansside ja/või rohelise mandli ja/või artišoki ja/või tomati varjundiga; — õrn kuni keskmine mõrudus (0,0 < mediaan ≤ 6,0); — õrn kuni keskmine teravus (0,0 < mediaan ≤ 6,0); — puuduste puudumine (mediaan = 0,0);

— vaba happesus (väljendatud oleiinhappena): kuni 0,6 %;

— peroksiidiarv: ≤12 mEq O2/kg;

— K270: ≤ 0,17;

— oleiinhape: 68–83 %;

— fenoolid (väljendatuna mg türosoolina kg õli kohta): ≥ 100 mg/kg.“

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Kaitstud päritolunimetusega „Aprutino Pescarese“ toode peab olema saadud järgmistest oliivisortidest, mis peavad moodustama oliivisalu puudest kas üksikult või koos vähemalt 80 %: ’Dritta’, ’Leccino’ ja ’Toccolana’.

Oliivisalus võib olla ka teiste sortide puid, tingimusel et neid ei ole üle 20 %.

3.4. Täpsustage tootmise erietapid, mis peavad toimuma määratletud geograafilises piirkonnas

Tootmisprotsessi kõik eri etapid (mullaharimine, saagikoristus ja õli ekstraheerimine) peavad toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Kaitstud päritolunimetusega „Aprutino Pescarese“ õli peab alati olema pakendatud punktis 4 määratletud piirkonnas. See võimaldab säilitada toote organoleptilisi ja kvaliteediomadusi.

Selleks, et säilitada õli omadusi, ei tohi õli temperatuurid järsult kõikuda ning seda tuleb hoida puhketingimustes, ilma hapniku juurdepääsuta, et võimaldada loomulikku settimist ja/või filtreerimist; enne pakendamist tuleb oksüdeerumise vähendamiseks vältida liigutamist ja transportimist. Need tingimused saavutatakse kindlalt päritolupiirkonnas tootmisprotsessi lõpus ning võimaldavad õli organoleptilisi omadusi säilitada.

Kaitstud päritolunimetusega „Aprutino Pescarese“ õli võib tarbimiseks turustada üksnes pärast selle asjakohast pakendamist.

„Aprutino Pescarese“ esimese külmpressi oliiviõli võib turustada kehtivates õigusaktides lubatud mis tahes anumates, mille maht on kuni 5 liitrit.

3.6. Sellise toote märgistamise erieeskirjad, millele registreeritud nimetus viitab

Märgisel on keelatud esitada muid nimetust „Aprutino Pescarese“ iseloomustavaid sõnu, mille kasutamine ei ole sellel tootespetsifikaadil eraldi lubatud, sealhulgas omadussõnu: fine (puhas), scelto (kvaliteetne), selezionato (valitud), superiore (kõrgem kategooria), genuino (autentne).

Märgisel ei ole lubatud kasutada täiendavaid geograafilisi märkeid, geograafilisi tähiseid või kohanimesid, mis osutavad määratletud geograafilise piirkonna kohaliku omavalitsuse üksustele, konkreetsetele kohtadele või geograafilistele piirkondadele.

Viidates määruse (EL) nr 665/2014 artiklile 4, võib mõistet „mägitoode“ kasutada märgistamisel nõuetele vastavatel territooriumidel.

Põllumajandusettevõtte, istanduse või talu nime, samuti viidet oliiviistanduses või oliiviistanduste ühenduses või tootmispiirkonnas asuvas ettevõttes toimunud pakendamisele on lubatud kasutada ainult siis, kui toode on saadud üksnes asjaomasele põllumajandusettevõttele kuuluvate oliivisalude oliividest.

Kaitstud päritolunimetus „Aprutino Pescarese“ peab olema esitatud selgelt ja kustumatute tähtedega, värvusega, mis on selges kontrastis märgise värvusega, ning peab eristuma muudest märgisel olevatest viidetest.

Märgisel peab olema toodud õli valmistamiseks kasutatud oliivide tootmisaasta.

4. Geograafilise piirkonna täpne määratlus

Kaitstud päritolunimetusega „Aprutino Pescarese“ esimese pressi oliiviõli tootmiseks kasutatavad oliivid peavad olema kasvanud Pescara provintsis, mille tingimused sobivad tootespetsifikaadis kehtestatud omaduste ja kvaliteediga oliiviõli tootmiseks.

See piirkond hõlmab kogu järgmiste Pescara provintsi omavalitsusüksuste haldusterritooriumi: Abbateggio, Alanno, Bolognano, Brittoli, Bussi sul Tirino, Caramanico Terme, Castiglione a Casauria, Cappelle sul Tavo, Carpineto della Nora, Catignano, Cepagatti, Città S.Angelo, Civitaquana, Civitella Casanova, Collecorvino, Corvara, Cugnoli, Elice, Farindola, Lettomanoppello, Loreto Aprutino, Manoppello, Montebello di Bertona, Montesilvano, Moscufo, Nocciano, Penne, Pescara, Pescosansonesco, Pianella, Picciano, Pietranico, Popoli, Roccamorice, Rosciano, S. Valentino in Abruzzo Citeriore, Salle, Sant’Eufemia a Maiella, Scafa, Serramonacesca, Spoltore, Tocco da Casauria, Torre de’ Passeri, Turrivalignani, Vicoli ja Villa Celiera.

5. Seos geograafilise piirkonnaga

Pescara provintsis on oliive kasvatatud juba ammustest aegadest, mida kinnitavad Rooma ajast pärit ajaloolised tõendid. Oliivide kasvatamist on esitatud mitmetel vanadel perekonnavappidel, millel on kujutatud kas oliivipuud või üht selle okstest.

Oliivikasvatus on olnud piirkonna ajaloo, maastiku ja majanduse lahutamatu osa. Samuti tuleks märkida, et tänapäeval leiab olulisi tunnistusi oliivikasvatuse olemasolust Pescara provintsis Gabriele D’Annunzio kirjandusteostes.

Kõnealuse piirkonna esimese külmpressi oliiviõli kaitstud päritolunimetust õigustab mitte üksnes kasvatuse kindel olemasolu, vaid ka õli kui Pescara provintsi kulinaarsete tavade aluse idee laialdane levitamine.

Ajalooliselt oli kogu piirkond algselt tuntud kui Aprutium, seejärel kui Aprutina, millest tuleneb nime „Aprutino“ valik.

Lisaks sõltub oliivikasvatuse ammune esinemine selles piirkonnas mulla- ja kliimatingimustest, mis soodustavad puu looduslikku kasvu.

Vaid mõne kilomeetri kaugusel rannikust asuvad lauged künkad, mis sobivad selle põllukultuuri jaoks suurepäraselt. Selle piirkonna oliivikasvatuse ümber on tekkinud vastastikuse vahetuse ning sotsiaalsete, kultuuriliste ja majanduslike suhete süsteem, sh festivalid, tootjate ühisnäitused ja omavahel tugevalt seotud õlipressimisettevõtted, mis loovad väärtuslike ja kasulike tegevuste raamistiku.

Ainult mõnekümne kilomeetri raadiuses ulatub kaitstud päritolunimetusega „Aprutino Pescarese“ hõlmatud esimese külmpressi õli tootmispiirkond rannikunõlvadest sisemaa eelmäestiku tippu, kujutades endast seega tüüpilist oliivikasvatusmaastikku selle sordistruktuuri ja tootmistunnuste poolest.

Mullad varieeruvad sisemaalt mägiste aladeni ning sealt rannikuribani. Eelmäestiku aladel leidub ka lubjarikast mulda, mis on saadud mesosoikumist ja valdavalt kriidiajastust pärit vett hästi läbilaskva lubjakivi lagunemisel ning mis moodustab Apenniini mäeaheliku tuuma. Mullad on üldjuhul jämedateralised, moodustavad õhukese kihi ja nende viljakus on väike. Aluseks olev mägine ala, mis kõrgemal lasub mergli ja miotseeni savi kihistutel ning madalamal pliotseeni kihistutel, koosneb valdavalt kõvadest mõõduka viljakusega muldadest, mis sõltuvalt piirkonnast sisaldavad savi-lubjakivi ja tihedat savi, muldjat lubjakivi ja liivakivi. Viimasena on kitsal rannikuribal ja orgudes liivased ja silikaat-savi tüüpi mullad ning need on sügavad, keskmise tihedusega, värsked ja kõrge viljakusega.

Sellise maastikuga on kohanenud ja seal arenenud mitu oliivipuu sorti, ehkki neist kõige olulisemad ja levinumad on sisemaal ’Leccino’ ja ’Toccolana’ ning kõige paljamatel rannikumägedel ’Dritta’. Need kolm sorti on seega kaitstud päritolunimetuse „Aprutino Pescarese“ alusel toodetava õli tooraine põhiallikad.

Kliima varieerub ka rannikult sisemaal oleva eelmäestikuni, kus talved on külmemad. Aastane keskmine temperatuur on siin umbes 13,5 °C, samal ajal kui mägi- ja rannikualadel, kus on veidi mõõdukamad tingimused, on aastane keskmine temperatuur umbes 14,8 °C. Need üsna leebed tingimused soodustavad küllastunud rasvhapete väiksemat sünteesi võrreldes oleiinhappe ja teiste küllastumata hapetega. Selle tulemusena moodustab oleiinhappe sisaldus üle 75 % hapete üldsisaldusest. Sademete jaotumine aasta jooksul on üsna tugevalt koondunud kevadele. Suveperiood on tavaliselt väga kuiv ja seda katkestavad vaid väga harvad paduvihmad. Sademeid on kõige rohkem hilissügisel ning ajavahemikus veebruarist aprillini. Keskmine aastane sademete hulk on umbes 700 mm. See tagab sortidele ’Toccolana’ ja ’Dritta’ suure fenoolisisalduse ning võimaldab sordil ’Leccino’ saavutada fenoolisisalduse üle 100 mg/kg.

Viide tootespetsifikaadi avaldamisele

(käesoleva määruse artikli 6 lõike 1 teine lõik)

Spetsifikaadi terviktekstiga saab tutvuda veebisaidil http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi avalehel (www.politicheagricole.it), klõpsates linki „Prodotti DOP IGP“ [KPNi või KGTga tooted] (ekraani ülemises paremas osas), seejärel linki „Prodotti DOP IGP STG“ [KPNi, KGT või GTTga tooted] (ekraani vasakus ääres) ja lõpuks „Disciplinari di Produzione all’esame dell’UE“ [ELile hindamiseks esitatud spetsifikaadid].

(1) ELT L 343, 14.12.2012, lk 1.